
„Mert közegészségi és rendészeti kifogás alá nem esik” Bordélyházak és kéjnőtartók a polgárosodó Nagyváradon

A magyar prostitúciótörténet kutatásának bevett gyakorlatával ellentétben dolgozatunk főszereplő nem a kéjnők, hanem a kéjnőtartók. Velük együtt igyekszünk megszólaltatni azokat is, akik a bordélyházak szomszédságában, azokkal egy utcában található lakásokban éltek. Kutatásunk egyúttal kísérlet is. Kísérlet arra, hogy az egyéni élettörténeteken és a mikrotörténeti megközelítésen keresztül, bepillantást nyerjünk a dualizmuskori Nagyvárad eddig még nem kutatott világába. A diskurzus során felhasznált elsődleges források a Román Állami Levéltár Bihar Megyei Levéltárában találhatóak. Az adatok összefésüléséből tizenegy bordélyházvezető életének rövidebb vagy hosszabb időszaka rajzolódott ki 1899-1914 közötti időszakra vonatkozóan. A források egy másik részén keresztül a bordélyházak szomszédságaiban vagy azokkal egy utcában élő polgárok hangja szűrődik ki. Az alkalmazott fő módszer a levéltári dokumentumgyűjtés és szövegelemzés. Ez utóbbi a hivatalos okiratokban megszólaló hatalmi és egyéni nyelvezetnek az elemzésére szorítkozik. Az általunk használt lépték bár az egyéni narratívákból indul ki, lehetőség szerint igyekszik a kontextust is érzékeltetni.

